Talle Oos-Kaapse studente toets positief ná partytjies | Netwerk24
Deur Cara-Lee Dorfling 18 Oktober 2020 17:48
Twee partytjies in Quigney, Oos-Londen, waarop daar glo nie aan koronavirus-regulasies gehoor gegee is nie, het vermoedelik daartoe gelei dat 30 studente van die Universiteit van Fort Hare se Oos-Londen-kampus positief vir die virus getoets is.
Die meeste van dié studente is van die verpleegkunde- fakulteit, terwyl enkeles van die regsfakulteit is.
Die Oos-Kaapse departement van gesondheid sê die twee partytjies is op 3 en 10 Oktober gehou.
Die getal positiewe gevalle kan verder styg omdat daar nog gewag word op die uitslae van ander studente wat Vrydag en Saterdag getoets is.
Die universiteit het die departement van hoër onderwys verlede week gekontak nadat vyf verpleegkundestudente positief getoets is.
Die departement van gesondheid het intussen begin met 'n veldtog van opsporing en verdere toetse om die verspreiding van die virus onder studente te beperk.
Meer as 300 mense sonder maskers was glo in een taverne, terwyl sommige selfs uit dieselfde bottel gedrink en styf teen mekaar gedans het.
153 studente is tans in kwarantyn.
Siyanda Manana, 'n woordvoerder van die provinsiale gesondheidsdepartement, sê van die studente het aan die departement gesê koronavirus-regulasies is nie op die twee partytjies gevolg nie.
Tandi Mapukata, 'n universiteitswoordvoerder, sê by navraag sy kan nie kommentaar lewer op dié bewerings nie, aangesien sy nie oor die inligting beskik nie.
Sy sê die vyf studente wat eerste positief getoets is, doen prakties by hospitale en kon die virus moontlik daar opgedoen het, hoewel sy dit nie kan bevestig nie.
"Sedert ons na vlak 1 van die inperking beweeg het, is daar berigte van onverskilligheid onder Suid-Afrikaners oor die nakoming van regulasies, veral rakende die dra van maskers en die behou van 'n gesonde afstand.
Die departement werk onverpoos om studente op te spoor wat moontlik die virus kon opgedoen het.
"Universiteitsgebiede word ook deur sulke gedrag geraak, ondanks die feit dat ons by die Universiteit van Fort Hare ons bes doen om ons studente oor die gevare hiervan in te lig."
Hoewel positiewe gevalle moontlik verder kan toeneem, sê Mapukata die situasie is onder beheer aangesien hulle baie nou saamwerk met amptenare om die verspreiding van die virus te bekamp.
Manana sê die departement werk onverpoos om studente op te spoor wat moontlik die virus kon opgedoen het. Opsporingspanne het reeds 'n student in die Joe Gqabi-distrik opgespoor wat na haar huis in Mount Fletcher teruggekeer het. Dié student is ook positief vir die virus getoets.
Die Oos-Kaapse gesondheidsdepartement sê daar is vrese oor 'n tweede vlaag van infeksies en mense moet saamwerk om 'n herlewing van die pandemie te vermy.
Mense moet waaksaam wees, gebiede met skares vermy en alle koronavirus-regulasies en veiligheidsmaatreëls nakom, sê Manana.